Preşedintele României, Klaus Iohannis, va primi pe 8 mai Distinguished International Leadership Award din partea Consiliului Atlantic, un think-tank american, pentru „cariera sa remarcabilă, pentru conducerea exemplară a României şi pentru rolul său de lider transatlantic şi european”, potrivit Agerpres. Klaus Iohannis se și deplasează în America pentru a-și ridica premiul, o altă ocazie pentru câteva zile de concediu.
Ceremonia acordării premiilor Consiliului Atlantic 2024, denumite de mass-media „Oscarurile Washingtonului”, va avea loc în cadrul unui dineu cu vedete la Waldorf Astoria, pe 8 mai, la Washington, DC.
Alături de preşedintele României, vor fi premiaţi secretarul comerţului din SUA, Gina Raimondo, comandantul suprem aliat în Europa (SACEUR), comandantul Comandamentului european al SUA, generalul Christopher G. Cavoli. De asemenea, va fi răsplătită şi actriţa şi producătoarea malaeziană de origine chineză premiată cu Oscar Michelle Yeoh, ambasadoare a bunăvoinţei a Programului Naţiunilor Unite pentru Dezvoltare (PNUD) şi membră a Comitetului Olimpic Internaţional.